Sæmundur Víglundsson einn fulltrúa Sjálfstæðisflokksins í bæjarstjórn Akraness kvaddi bæjarstjórnina á fundi í gær . Í yfirlýsingu sem Sæmundur lagði fram undir lok fundarins sagði að vegna persónulegra ástæðna yrði hann í fríi það sem eftir lifir þessa kjörtímabils og hann hafi því setið sinn síðasta bæjarstjórnarfundi í bili að minnsta kosti . „ Því vil ég nota þetta tækifæri og þakka aðal - og varabæjarfulltrúum sem og starfsfólki bæjarins fyrir einkar ánægjulegt samstarf undanfarin fjögur ár með óskum um velfarnað á komandi árum , “ sagði Sæmundur . Gunnar Sigurðsson forseti bæjarstjórnar og Sveinn Kristinsson fulltrúi minnihlutans í bæjarstjórn þökkuðu Sæmundi fyrir vel unnin störf og óskuðu honum velfarnaðar í framtíðinni . Haraldur Helgason er fyrsti varabæjarfulltrúi Sjálfstæðisflokksins og kemur inn í bæjarstjórn í stað Sæmundar . Hann skipaði 7. sæti á lista Sjálfstæðisflokksins á Akranesi við síðustu bæjarstjórnarkosningar .